**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.11.2024, ora 08:00 – 15.11.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.11.2024, ora 07:00**

**RÂURI**

**Debitele au fost, în general, staționare**, exceptând cursurile inferioare ale Someșului și Mureșului, unde au fost în creștere ușoară datorită propagării.

Creșteri de niveluri și debite s-au înregistrat pe unele râuri din sudul şi sud-estul țării, ca urmare a precipitațiilor căzute în interval, slabe cantitativ.

Debitele se situează la valori sub mediile multianuale lunare, cu coeficienți moduli cuprinși între 30-70%, mai mici (sub 30% din normalele lunare) pe râurile din bazinele hidrografice: Iza, Tur, Someș (exceptând Someșul Mic), Barcău, Crișuri, Timiș, Moravița, Caraş, Nera, Cerna, Vedea, Rm. Sărat, Bârlad, bazinul mijlociu și inferior al Jiului, bazinul inferior al Oltului și pe unii afluenți ai Argeșului, Buzăului, Trotușului și Prutului.

Formațiunile de gheață (gheață la maluri) existente s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare.**

Formațiunile de gheață (gheață la maluri) existente se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 14 – 15.11.2024 a fost în scădere, având valoarea de 2900 m3/s**, sub media multianuală a lunii noiembrie (4650 m3/s).

În aval de Porțile de Fier debitele au fost în scădere.

**Debitul la intrarea în țară (secțiunea Baziaș) va fi staționar (2900 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 14.11.2024, ora 09:00 –15.11.2024, ora 06:00**

**ÎN ŢARĂ**

Vremea a fost în general închisă și rece, local deosebit de rece în vest și nord-vest. Cerul a fost variabil la munte și în jumătatea sudică a Moldovei, iar în restul zonelor înnorările au persistat. Temporar, pe parcursul zilei și în prima parte a nopții au fost precipitații sub formă de ploaie și burniță, pe arii relativ extinse în Dobrogea și local în Oltenia și Muntenia. Spre sfârșitul intervalului în vestul Carpaților Meridionali au fost fulguieli, izolat în Banat au predominat ploile, iar în nord-vestul Transilvaniei au fost precipitații sub formă de burniță. În extremitatea sudică a țării, punctiform cantitățile de apă au fost de 10...12 l/mp. Vântul a suflat slab și moderat, cu ușoare intensificări ziua în zona înaltă a Carpaților Orientali. Temperaturile maxime s-au încadrat între 0 grade la Ocna Șugatag și 10 grade la Constanța, Constanța-dig și Mangalia, iar la ora 06.00 erau temperaturi cuprinse între -6 grade la Târgu Ocna și 7 grade la Constanța-dig. Este strat de zăpadă local în zona de munte și măsoară până la 13 cm în Munții Bucegi și pe alocuri în Maramureș (până la 3 cm). Dimineața pe alocuri în vest, nord, centru și sud-est a fost ceață, iar noaptea, izolat în sud-vest și nord-est.

*Observație: de ieri de la ora 6.00 au fost emise 4 atenționări cod galben pentru fenomene meteorologice periculoase imediate, 2 de SRPV Bacău și 2 de SRPV Craiova.*

**LA BUCUREŞTI**

Vremea s-a menținut închisă, iar pe parcursul zilei și la începutul nopții trecător a plouat slab. Vântul a suflat slab până la moderat. Temperatura maximă a fost de 6 grade la Băneasa și Afumați și 7 grade la Filaret, iar la ora 06.00 erau 5 grade la toate stațiile meteorologice.

**3. Prognoza meteorologică în intervalul 15.11.2024, ora 09:00 –16.11.2024, ora 09:00**

**ÎN ŢARĂ**

Vremea se va menține rece. Cerul va fi noros în cea mai mare parte a intervalului în centrul și nordul țării, iar în restul zonelor va fi variabil, cu înnorări ziua. Trecător, pe parcursul zilei vor fi precipitații slabe, sub formă de ploaie pe alocuri în Dobrogea și izolat în Muntenia și mixte pe arii restrânse în Maramureș, Transilvania și în nordul Moldovei. La munte, pe alocuri va ninge slab. Vântul va sufla slab și moderat, temporar cu intensificări în zona înaltă, cu viteze de 60...70 km/h în Carpații Meridionali și în Carpații de Curbură, iar în prima parte a intervalului, pe arii restrânse în nord-estul Moldovei, sudul-vestul Olteniei și pe litoral. Temperaturile maxime vor fi de la 1...2 grade în Maramureș și estul Transilvaniei, până spre valori în jurul a 10 grade în dealurile subcarpatice ale Olteniei și ale Munteniei, iar cele minime se vor situa în general între -4 și 2 grade. Dimineața, dar mai ales noaptea pe arii restrânse va fi ceață.

**LA BUCUREŞTI**

Vremea va fi rece pentru mijlocul lunii noiembrie. Pe parcursul zilei cerul va fi mai mult noros, iar începând cu orele serii se va degaja treptat. Vântul va sufla slab până la moderat. Temperatura maximă se va situa în jurul valorii de 8 grade, iar cea minimă va fi de -2...0 grade, mai scăzută în zona preorășenească. Noaptea vor fi condiții de ceață.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 13.11.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului*** ***Dâmbovița*** informează despre producerea, la data de 15.11.2024, în jurul orei 06:30, unui incendiu la depozitul de deșeuri nepericuloase din comuna Aninoasa, județul Dâmbovița. Arde deșeu menajer (aproximativ 1000 kg) pe o suprafață de 30 mp. I.S.U. Dâmbovița acționează pentru lichidarea incendiului. Se va reveni cu informații.

1. **În domeniul solului şi vegetaţiei**

***Agenţia pentru Protecţia Mediului*** ***Argeș*** informează despre producerea, la data de 14.11.2024, la ora 07:00, unei poluări accidentale a solului cu 50 litri de apă de zăcământ și 5 litri de țiței, în zona localității Leordeni, județul Argeș, din cauza unei avarii la o conductă ce aparține OMV Petrom SA. A fost afectată o suprafață de 10 mp de teren public. S-a oprit pomparea și s-a izolat conducta. Se vor lua măsuri pentru remedierea avariei și curățarea zonei afectate.

***Garda Forestieră Râmnicu Vâlcea*** informează despre producerea, la data de 08.11.2024, ora 09:00, unui incendiu de litieră pe raza Ocolului Silvic Peșteana, în zona localităţii Dănești, judeţul Gorj. A fost afectată o suprafață de 3,35 ha în fond forestier proprietate privată. Incendiul a fost stins în data de 11.11.2024, la ora 09:00, de personalul silvic și cetățeni. Cauzele izbucnirii incendiului: incendierea vegetației ierboase din afara fondului forestier.

***Garda Forestieră Râmnicu Vâlcea*** informează despre producerea, la data de 06.11.2024, ora 13:00, unui incendiu de litieră pe raza Ocolului Silvic Eparhial Gorj, în zona localităţii Eibenthal, judeţul Mehedinți. A fost afectată o suprafață de 165,5 ha în fond forestier proprietate publică a statului. Incendiul a fost stins în data de 11.11.2024, la ora 15:00, de personalul silvic, pompieri și cetățeni. Cauzele izbucnirii incendiului: incendierea vegetației ierboase din afara fondului forestier.

***Garda Forestieră Râmnicu Vâlcea*** informează despre producerea, la data de 02.11.2024, ora 19:30, unui incendiu de litieră pe raza Ocolului Silvic Orșova, în zona localităţii Svinița, judeţul Mehedinți. A fost afectată o suprafață de 1252,3 ha în fond forestier proprietate publică a statului. Incendiul a fost stins în data de 12.11.2024, la ora 18:00, de personalul silvic, pompieri și cetățeni. Cauzele izbucnirii incendiului: incendierea resturilor vegetale uscate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 13.11.2024-14.11.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**